Superrugby-stryde in Japan dalk in gedrang | Netwerk24
Garth April, die Sunwolves se Suid-Afrikaanse losskakel, vroeër vandeesmaand in Tokio teen die Chiefs in aksie. Foto: Getty Images
Die Sunwolves se Superrugby-wedstryde in Japan kan weens die Covid-19-virus in gedrang kom.
Dít volg ná ’n paar van vandeesweek se sokkerwedstryde in dié land gekanselleer is. Sewe van Woensdag se wedstryde om die Levain-beker is afgelas en daar is ’n moontlikheid dat alle sokkerwedstryde in die eerste gedeelte van Maart uitgestel kan word.
Sanzaar, beheerliggaam van Superrugby, sal die situasie volgens smh.com.au fyn dophou. Sanzaar sê daar is vir eers nie enige planne om wedstryde af te stel nie.
Die beheerliggaam is nietemin bewus van gebeure en sal hom intussen berus by die advies wat hy van betrokke owerhede ontvang.
Die Sunwolves bevind hulle saam met vier Australiese spanne in ’n Superrugby-groep. Hul volgende tuiswedstryd is op 9 Maart teen die Brumbies in Osaka. Die Reds en Waratahs se wedstryde in April en Mei is in Tokio.
Daar was Dinsdag ’n vergadering met die Brumbies oor dié kwessie, terwyl dit ook op die agenda vir Maart se Sanzaar-raadsvergadering sal wees. – Sportredaksie
Meer oor: Garth April | Japan | Covid-19 | Rugby | Virus | Sunwolves | Corona | Superrugby